Predkladacia správa

Návrh k návrhu projektu systematickej obnovy audiovizuálneho dedičstva Slovenskej republiky s cieľom záchrany kinematografických a audiovizuálnych diel a ich postupného sprístupňovania verejnosti sa predkladá na základe plánu práce vlády Slovenskej republiky na rok 2006 (úloha č. 4 v mesiaci apríl). 

Zabezpečenie ochrany audiovizuálneho dedičstva ako neoddeliteľnej súčasti kultúrneho dedičstva Slovenskej republiky je dlhodobo deklarovaná požiadavka vo viacerých relevantných dokumentoch, napr. Deklarácia NR SR o ochrane kultúrneho dedičstva prijatá uznesením NR SR č. 1292 z 28. februára 2001, uznesenie vlády SR č. 734 z 3. júla 2002, uznesenie vlády SR č. 663 zo 16. júla 2003, uznesenie vlády SR č. 1067 z 10. novembra 2004, ktorá vychádza aj z Európskeho dohovoru o ochrane audiovizuálneho dedičstva a jeho Protokolu o ochrane televíznej produkcie z 8. novembra 2001, ako aj z  riadneho členstva Slovenskej republiky (prostredníctvom Slovenského filmového ústavu) vo FIAF (International Federation of Film Archives).
S ohľadom na teoretické a vedecké poznatky v oblasti obnovy a ochrany audiovizuálnych diel vychádza návrh projektu z praktických požiadaviek a možností Slovenskej republiky zohľadňujúc najmä časový a technologický faktor výroby nosičov audiovizuálnych diel a nadväzuje aj na praktické skúsenosti obnovy audiovizuálnych diel v zahraničí, najmä konsolidáciou depotov pre obnovené audiovizuálie a synchronizáciou činností zákonných depozitárov.
Projekt zahŕňa nielen samotnú ochranu a obnovu audiovizuálneho dedičstva, ale aj využitie a sprístupnenie obnovených audiovizuálnych diel, a to z pohľadu systematického a centrálneho sprístupňovania kultúrneho dedičstva verejnosti.

Návrh projektu nebude mať negatívny vplyv na verejné financie, zamestnanosť, podnikateľské prostredie a ani na životné prostredie.